# Skal alle ordene i et navn ha stor forbokstav?

**Hvorfor heter det Oslo Konserthus med stor K, og Oslo tinghus med liten t? Finnes det en regel du kan følge?**

Mange er usikre på når de skal velge stor og liten forbokstav, og det er ofte god grunn til å tvile, særlig når det gjelder egennavn.

**Stor forbokstav i første ord**  
Hovedregelen på norsk er at navn som består av flere ord, bare skal ha stor forbokstav i første ord (Statens forurensningstilsyn, Oslo tinghus, Det kongelige slott). Alle statlige og kommunale institusjoner følger denne regelen.

**Stor forbokstav i flere ledd**  
Når navnet består av to navn, skal begge ha stor forbokstav (Ford Fiesta, Opel Astra, Coop Mega). Men det er ikke dessverre ikke fullt så enkelt. Mange private bedrifter og foreninger velger nemlig å bruke stor forbokstav i alle ordene (Verdens Gang, Oslo Spektrum, Folkets Hus, Den Norske Turistforening).

**Søk deg fram til svaret**  
Vårt tips er rett og slett å bruke Google-søk når du er usikker på hvor mange av ordene i et navn som skal ha stor forbokstav. Sjekk også [**Korrekturavdelingens liste**](http://www.korrekturavdelingen.no/K4ForbokstavLISTE.htm) over ord mange er i tvil om når det gjelder store og små bokstaver.